CELEX: 32006D0058
Language: sk
Date: 2006-01-24 00:00:00
Title: 2006/58/ES: Rozhodnutie Komisie z  24. januára 2006 , ktorým sa podľa nariadenia Európskeho parlamentu a Rady (ES) č. 258/97 povoľuje uvedenie ražného chleba s pridanými fytosterolmi/fytostanolmi na trh ako nových potravín alebo nových prídavných látok  [oznámené pod číslom K(2006) 42]   (Text s významom pre EHP)

3.2.2006   
            
            
               SK
            
            
               Úradný vestník Európskej únie
            
            
               L 31/18
            
         
      ROZHODNUTIE KOMISIE
   
   z 24. januára 2006,
   ktorým sa podľa nariadenia Európskeho parlamentu a Rady (ES) č. 258/97 povoľuje uvedenie ražného chleba s pridanými fytosterolmi/fytostanolmi na trh ako nových potravín alebo nových prídavných látok
   [oznámené pod číslom K(2006) 42]
   (Iba fínsky a švédsky text je autentický)
   (Text s významom pre EHP)
   (2006/58/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Pharmaconsult Oy Ltd. (predtým MultiBene Health Oy Ltd.) požiadala 24. septembra 2001 príslušné fínske orgány o uvedenie fytosterolov na trh.
            
         
               (2)
            
            
               Príslušné fínske orgány vydali 17. januára 2002 svoju prvú hodnotiacu správu.
            
         
               (3)
            
            
               V tejto hodnotiacej správe dospel príslušný fínsky orgán pre hodnotenie potravín k záveru, že fytosteroly/fytostanoly sú z hľadiska ľudskej spotreby bezpečné.
            
         
               (4)
            
            
               Komisia poslala 5. marca 2002 prvú hodnotiacu správu všetkým členským štátom.
            
         
               (5)
            
            
               V rámci obdobia 60 dní stanoveného v článku 6 ods. 4 uvedeného nariadenia boli v súlade s týmto ustanovením vznesené odôvodnené námietky voči uvedeniu výrobkov na trh.
            
         
               (6)
            
            
               Vedecký výbor pre potraviny (SCF) vo svojom stanovisku „Všeobecné stanovisko k dlhodobým účinkom zvýšeného príjmu fytosterolov z rôznych zdrojov potravy, s osobitnou pozornosťou venovanou účinkom β-karoténu“ z 26. septembra 2002 uviedol, že z príjmu presahujúceho 3 g denne nebol dokázaný žiadny ďalší úžitok, ako aj to, že vysoký príjem by mohol spôsobiť nežiaduce účinky a že by z tohto dôvodu bolo vhodné vyvarovať sa príjmu fytosterolov presahujúceho 3 g denne.
            
         
               (7)
            
            
               Okrem toho SCF vo svojom stanovisku k žiadosti spoločnosti MultiBene o povolenie potravín obohatených o fytosterol zo 4. apríla 2003 zopakoval svoje obavy zo zvýšenia spotreby pochádzajúcej zo širokého okruhu potravín s pridanými fytosterolmi. Zároveň však SCF potvrdil, že pridanie fytosterolov do širokého okruhu pekárenských výrobkov bolo bezpečné.
            
         
               (8)
            
            
               S cieľom vyvrátiť obavy týkajúce sa zvýšenia spotreby fytosterolov/fytostanolov prítomných v rôznych výrobkoch spoločnosť Pharmaconsult Oy napokon súhlasila, že žiadosť na pekárenské výrobky obmedzí výlučne na ražný chlieb.
            
         
               (9)
            
            
               Nariadenie Komisie (ES) č. 608/2004 z 31. marca 2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi (2), zabezpečí, aby boli spotrebiteľom poskytnuté nevyhnutné informácie s cieľom zabrániť nadmernému príjmu dodatočných fytosterolov.
            
         
               (10)
            
            
               Stály výbor pre potravinový reťazec a zdravie zvierat neposkytol kladné stanovisko; Komisia preto 22. augusta 2005 predložila Rade návrh v súlade s článkom 5 ods. 4 rozhodnutia Rady 1999/468/ES (3) so žiadosťou, aby Rada do troch mesiacov konala.
            
         
               (11)
            
            
               Rada však nekonala v stanovenej lehote, rozhodnutie by teraz mala prijať Komisia,
            
         PRIJALA TOTO ROZHODNUTIE:
   Článok 1
   Potraviny a prídavné látky opísané v prílohe I s pridanými fytosterolmi/fytostanolmi uvedenými v prílohe II, ďalej len výrobky, je možné uviesť na trh v Spoločenstve.
   Článok 2
   Výrobky sa predstavia takým spôsobom, aby ich bolo možné ľahko rozdeliť na porcie s najvyšším obsahom 3 g (v prípade jednej dennej porcie) alebo najvyšším obsahom 1 g (v prípade troch denných porcií) pridaných fytosterolov/fytostanolov.
   Článok 3
   Toto rozhodnutie je adresované spoločnosti Pharmaconsult Pharmaconsult Oy, Riippakoivunkuja 5, FIN-02130 Espoo.
   
      V Bruseli 24. januára 2006
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 43, 14.2.1997, s. 1. Nariadenie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. EÚ L 97, 1.4.2004, s. 44.
   
      (3)  Ú. v. ES L 184, 17.7.1999, s. 23.
   
      PRÍLOHA I
      VÝROBKY UVEDENÉ V ČLÁNKU 1
      
         Ražný chlieb z múky s obsahom ≥ 50 % raže (celozrnná ražná múka, celé alebo nahrubo zomleté ražné zrná a ražné vločky) a ≤ 30 % pšenice; ≤ 4 % pridaného cukru avšak žiaden pridaný tuk.
   
   
      PRÍLOHA II
      ŠPECIFIKÁCIA FYTOSTEROLOV A FYTOSTANOLOV, KTORÉ SA BUDÚ PRIDÁVAŤ DO POTRAVÍN A PRÍDAVNÝCH LÁTOK
      Definícia:
      Fytosteroly a fytostanoly sú steroly a stanoly extrahované z rastlín a môžu sa vyskytovať vo voľnej forme alebo vo forme esterov s mastnými kyselinami vhodnými na použitie v potravinách.
      Zloženie (na základe metódy GC-FID alebo podobnej metódy):
      
                   
               
               
                  < 80 % β-sitosterol
               
            
                   
               
               
                  < 15 % β-sitostanol
               
            
                   
               
               
                  < 40 % campesterol
               
            
                   
               
               
                  < 5 % campestanol
               
            
                   
               
               
                  < 30 % stigmasterol
               
            
                   
               
               
                  < 3 % brassicasterol
               
            
                   
               
               
                  < 3 % iné steroly/stanoly.
               
            Kontaminácia/čistota (na základe metódy GC-FID alebo podobnej metódy):
      Fytosteroly a fytostanoly získané z iných zdrojov ako z rastlinného oleja vhodného pre potraviny musia byť bez kontaminantov, čo je najlepšie zabezpečiť viac ako 99 % čistotou prídavnej látky fytosterolu/fytostanolu.